text: Ràdio Balaguer - El coronavirus ja obliga algunes plantes industrials a Catalunya a aturar temporalment la producció. La UGT alerta de possibles expedients temporals d'ocupació si l'escenari actual del coronavirus s'allarga més d'un mes.
  El coronavirus ja obliga algunes plantes industrials a Catalunya a aturar temporalment la producció. La UGT alerta de possibles expedients temporals d'ocupació si l'escenari actual del coronavirus s'allarga més d'un mes.
  La consellera d'Empresa i Coneixement, Àngels Chacón, ha reconegut aquest dimarts que la crisi del coronavirus ha començat a afectar la producció d'algunes indústries catalanes. En una atenció als mitjans després de reunir-se amb el comitè d'empresa de Nissan, Chacón ha assegurat que "hi ha empreses que tenen dificultats per treballar" per culpa dels problemes derivats de l'epidèmia i de la paràlisi de l'economia xinesa, focus principal del virus. "Hi ha plantes que han aturat la producció durant uns dies a l'espera de com evoluciona la situació", ha dit Chacón. Segons la titular d'Empresa, no hi ha un sector especialment afectat sinó que la problemàtica està "diversificada".
  Justament en aquest sentit, el secretari general d'Unió General de Treballadors (UGT) de Catalunya, Camil Ros, ha alertat de la possibilitat d'expedients temporals d'ocupació si l'escenari actual del coronavirus s'allarga més d'un mes. Ho ha dit aquest dimarts a Girona, referint-se als retards en tots aquells productes provinents de la Xina. Segons Ros, però, de moment es poden anar fent ajustos a la majoria d'empreses de producció industrial. "Totes elles tenen uns calendaris de flexibilitat" ha assegurat. El secretari ha demanat prudència, apuntant que s'haurà de veure si la situació es "cronifica" o bé si es tracta d'un "episodi puntual". I és que per Ros, en pràcticament tot allò que vesteix o es produeix, "alguna cosa hi ha" que sigui d'origen xinès.
  Des del sindicat UGT alerten que el temps que s'allarguin els retards en la recepció dels productes provinents de la Xina, incidirà directament en la possibilitat que hi pugui haver expedients temporals d'ocupació. Així ho ha detallat avui al matí el secretari general del sindicat, que tot i assegurar de moment no disposen de massa informació, contemplen aquest escenari.
  Moltes de les matèries primeres que utilitzen les empreses de producció industrial tenen origen xinès, i quan arriben en vaixell poden trigar aproximadament uns quinze dies. Ros ha especificat que a partir d'aquest calendari s'haurà de veure si els retards que hi ha hagut fins ara es converteixen en "una entrebancada" o bé si s'acaben "cronificant". Ja que si es tractes del primer dels casos seria només una "aturada puntual" que es podria "reflotar". En el cas contrari, s'hauria de veure quins camins prenen les empreses.
  Camil Ros ha recordat que una part important de tot allò que es vesteix o produeix prové precisament d'aquest país. De fet, ho ha lamentat, tenint en compte que molts d'aquests productes es produeixen en "situacions d'explotació laboral" que posteriorment "rebenten els mercats".
  Tot i això, el secretari ha demanat tranquil•litat. "Els riscos hi són, però no hi ha cap confirmació que tot plegat s'hagi d'allargar en el temps" ha assegurat. Camil Ros ha recordat, a més, que la gran majoria d'empreses del sector industrial disposen de "calendaris de flexibilitat" per poder fer els ajustos corresponents.
  En relació al sector del turisme, creu que el risc és més "relatiu". Ros ha explicat que pot haver-hi gent que no "viatgi fora" de Catalunya a causa del coronavirus però, per contra, aquells que no ho facin "s'acabaran quedant aquí". Un fet que permetrà que quedi més "esmorteït".
  Paral•lelament, Ros ha fet una breu valoració de les darreres dades de l'atur, on ha destacat que han augmentat en unes 1.700 persones a tot Catalunya, i poc més d'un miler en el cas de Barcelona. Segons el secretari la suspensió del Mobile World Congress (MWC) i l'expansió del coronavirus poden ser-ne dos dels motius, com també ho és "l'alentiment" de la creació d'ocupació. Segons Ros fa mesos que ho estan notant sobretot en el sector "serveis", però també en sectors "industrials".